ויו פארקה טורה

ויו פארקה טורה (בצרפתית: Vieux Farka Touré; נולד ב-1981) הוא זמר וגיטריסט מאלי. בנו של המוזיקאי זוכה פרס גראמי עלי פארקה טורה.

ביוגרפיה 
טורה נולד בניאפונקה שבמאלי בשנת 1981 לעלי פארקה טורה. בשנת 2007 הוציא פארקה טורה את אלבום הבכורה שלו הנושא את שמו, באמצעות הלייבל "מודיבה". האלבום כלל הופעת אורח של אביו המנוח, ונגן הקורה טומני דיאבטה .

בשנת 2008 הוציא אלבום רמיקס בשם "UFOs Over Bamako". שנה לאחר מכן, ב-2009, הוציא את אלבומו השני, "Fondo". האלבום הגיע למקום החמישי במצעד אלבומי העולם של הבילבורד ונבחר על ידי וילג' ווייס כאחד ממאה האלבומים הטובים ביותר של אותה השנה.

ביוני 2010, הוזמן פארקה טורה להופיע בפתיחת אירוע מונדיאל 2010 לצדם של אמנים אחרים, בהם שאקירה, אלישה קיז וקיינאן. באותו החודש, הוציא את אלבום ההופעה הראשון שלו, "LIVE". באותה השנה, הקים יחד עם המוזיקאי הישראלי עידן רייכל את ההרכב "טורה-רייכל קולקטיב", תוך שהקליטו השניים יחד ג'אם סשן, שהפך לאלבום אולפן.

באוקטובר 2010 התארח בסינגל של הפרויקט של עידן רייכל, "Say God", שנכלל באלבומו של ההרכב "הביתה, הלוך חזור".

ב-24 במאי 2011 הוציא את אלבום האולפן השלישי שלו, "The Secret". האלבום כולל דואט של פארקה טורה עם אביו המנוח.

בשנת 2012 הוציא ההרכב טורה-רייכל קולקטיב את אלבום הבכורה שלו, "The Tel Aviv Session" שהוקלט בתל אביב. האלבום הגיע למקום הראשון במצעד אלבומי העולם של אייטונס.

בשנת 2013, הוציא את אלבומו הרביעי, "Mon Pays". באותה השנה, התארח באלבום של הפרויקט של עידן רייכל "רבע לשש", בשיר "Mon Amour". בשנת 2014 הוציאו רייכל ופארקה טורה את האלבום השני של טורה-רייכל קולקטיב, "The Paris Session", שזכה לביקורות חיוביות.

בשנת 2017 הוציא את האלבום "Samba" בו מתארח עידן רייכל בשני שירים.

דיסקוגרפיה

אלבומי אולפן 
 2007: Vieux Farka Touré
 2009: Fondo
 2011: The Secret
 2013: Mon Pays
 2017: Samba

אלבומי הופעה 
 2010: LIVE

אלבומי רמיקס 
 2008: Vieux Farka Touré Remixed: UFOs Over Bamako
 2009: Other Roads: Fondo Remixed

אלבומים משותפים 
 2012: The Tel Aviv Session (בהרכב טורה-רייכל קולקטיב)
 2014: The Paris Session (בהרכב טורה-רייכל קולקטיב)
 2015: Touristes (עם ג'וליה איסטרלין)

קישורים חיצוניים

הערות שוליים 

גיטריסטים
זמרים
מאלים
אמני הפרויקט של עידן רייכל
מאלים שנולדו ב-1981